钦定古今图书集成/明伦汇编/官常典/第081卷 > 中山文庄王熙
## 钦定古今图书集成/明伦汇编/官常典/第081卷 > 中山文庄王熙

按《魏书南安王桢传》：“桢子中山献武王英子攸。攸弟
熙，字真兴，好学俊爽有文才，声著于世，然轻躁浮动。
英深虑非保家之主，常欲废之，立第四子略为世子。
宗议不听，略又固请，乃止。起家秘书郎。延昌二年，袭
封，累迁兼将作大匠，拜太常少卿，给事黄门侍郎，寻
转光禄勋。时领军于忠执政，熙，忠之婿也，故岁中骤”
迁。寻除平西将军、东秦州刺史，进号安西将军，秘书
监。寻以本将军授相州刺史。熙以七月入治，其日大
风寒雨，冻死者二十馀人，驴马数十匹。熙闻其祖父前事，心恶之，又有蛆生其庭。初，熙兄弟并为清河王
怿所昵，及刘腾、元叉隔绝二宫，矫诏杀怿。熙乃起兵
上表曰：“臣闻安危无常，时有休否。臣”早属休明，晚逢
多难，自皇基绵茂，九叶承光，高祖、世宗，徽明相袭。皇
太后圣敬自天，德同马、邓。至尊神叡纂御，神鉴烛远，
四海晏如，八表归化。而领军将军元叉，宠藉外亲，叨
荣左右，豺狼为心，饱便反啮，遂使二宫阻隔，温凊阙
礼。又太傅、清河王横被屠害，致使忠臣烈士，丧气阙
廷，亲贤宗戚，愤恨，内“外，妄指鹿马，孰能逾之？王董权
逼，方此非譬。臣仰瞻云阙，泣血而生，以细草不除，将
为烂漫。况叉悖逆如此，孰可忍之！臣忝藉枝萼，思尽
力命，碎首屠肝，甘之若荠。今辄起义兵，实甲八万，大
徒既进，文武争先，与并州刺史城阳王徽、恒州刺史
广阳王渊、徐州刺史齐王萧宝夤等，同以今月十四
日俱发，庶仰凭祖宗之灵，俯罄义夫之命，扫翦凶丑，
更清京邑。臣亲总三军，星迈赴难，置兵温城，伏听天
旨，王公宰辅，或世著忠烈，或夙佩恩顾，如能同力翦
除元叉，使太后至尊忻然奉对者，臣即解甲散兵，赴
谢朝阙。”臣虽才乖昔人，位居藩屏，宁容坐观奸丑，虚
受荣禄？熙兵起甫十日，为其长史柳元章别驾游荆、
魏郡太守李孝怡率诸城人鼓噪而入，杀熙左右四
十馀人，执熙置之高楼，并其子弟。叉遣尚书左丞卢
同斩之于邺街，传首京师。始，熙妃于氏知熙必败，不
从其谋。自初哭泣不绝，至于熙死。熙临刑，为五言诗
示其寮吏曰：“义实动君子，主辱死忠臣。何以明是节，
将解七尺身。”《与知友别》曰：“平生方寸心，殷勤属知己。
从今一销化，悲伤无极已！”熙既蕃王之贵，加有文学，
好奇爱异，交结伟俊，风气甚高，名美当世，先达后进，
多造其门。始熙之镇邺也，知友才学之士袁翻、李琰、
李神儁、王诵兄弟、裴敬宪等咸饯于河梁，赋诗告别。
及熙将死，复与知故书曰：“吾与弟并蒙皇太后知遇，
兄据大州，弟则入侍，殷勤言色，恩同慈母。今皇太后
见废北宫，太傅清河王横受屠酷，主上幼年，独在殿
前。君亲如此，无以自安，故率兵民建大义于天下。但
智力浅短，旋见囚执，上惭朝廷，下愧相知。本以名义
干心，不得不尔。流肠碎首，复何言哉！昔李斯忆上蔡
黄犬，陆机想华亭鹤唳，岂不以恍惚无际，一去不还
者乎？今欲对秋月，临春风，藉芳草，荫花树，广召名胜，
赋诗洛滨，其可得乎？凡百君子，各敬尔仪，为国为身，
善勖名节，立功立事，为身而已，吾何言哉！”时人怜之。
又熙于任城王澄薨前，梦人告之曰：“任城当死，死后
二百日外，君亦不免。若其不信，试看任城家。”熙梦中
顾瞻任城第舍，四面墙崩，无遗“堵焉。”熙恶之，觉而以
告所亲。及熙之死也，果如所梦。兄弟三人，每从英征
伐，在军贪暴，或因迎降逐北，至有斩杀无辜，多增首
级，以为功状。又于忠之诬郭祚、裴植也，忠意未决，害
之。由熙劝奖，遂至极法，世以为冤。及熙之祸，议者以
为有报应焉。灵太后反政，赠使持节、都督冀定瀛相
幽五州诸军事、大将军、太尉公、冀州刺史。增本封一
千户，谥曰《文庄王》。